Wɔhyɛɛ “Ku Me Prɛko” atuateɛ no ase Ahinime da a ɛtɔ so 5 wɔ afe 2022 mu, na wɔde firii Ↄbra Spot a ɛwɔ Kwame Nkrumah Circle de faa akwan akɛseɛ binom a ɛwowɔ Nkran so.
Martin Kpebu a ɔyɛ ankorɛankorɛ mmaranimni a ɔrepem so sɛ ɛsiane ahokyerɛ ne ahohiahia a ɛrekɔ so wɔ Ghana nti, Ↄmampanin Akufo-Addo bɛsiane afiri ne dibea no so na ɔtaa saa atuateɛ yi akyi.
Adwumakuo a wɔnhyɛ aban ase binom te sɛ FixTheCountry, Arise Ghana, Economic Fighters League ne akuo ahodoɔ binom a ɛtete sei de wɔn ho akɔbɔ atuatedɔm no wɔ wɔn dwumadie yi mu, na deɛ wɔreka ne sɛ ɔmampanin ne n’aban nyɛɛ biribi papa biara sɛ wɔde bɛgye temammufoɔ no afiri wɔn haw mu wɔ berɛ a sikasɛm ho ayɛ den yi mu.
Martin Kpebu ne nsɛntwerɛfoɔ nkasaeɛ mu ansa na ɔyɛkyerɛ yi rehyɛ aseɛ no, ɔkaa sɛ kɛtɛasehyɛ ne porɔeɛ ne dwirim ne Kankan a ɛrekɔ so ne sikasɛm ho ntotoeɛ basabasa no da no adi pefee sɛ Ghanafoɔ ntumi ntwɛn bio nkɔsi sɛ Owura Akufo-Addo mfeɛ nnan no bɛba n’awieeɛ.
Ↄkaa sɛ sɛ ɔyɛkyerɛ no kɔ n’awieeɛ a, ɛsɛ sɛ ɔmampanin ne n’abɛdiakyire nyinaa si firi wɔn dibea so ma kwan bɛda hɔ ma mmara no ho akwanya a ɛwɔ hɔ sɛ wɔtumi si n’anan mu no hyɛ aseɛ di dwuma.
Martin Kpebu kaa sei: “Yɛrewu; temammufoɔ rewu: temammufoɔ ntumi ntɔ aduane; ɛkɔm reku temammufoɔ ɛsiane Ↄmampanin Akufo Addo amammuo a ɛnkɔ yie nti. ℇnkɔba sɛ wowɔ ɔmampanin na berɛ biara a ɔman no bɛbɔ bosea no, ɔmampanin abusuafoɔ yɛ yie; sɛ sɛn?
“Wei ntumi ntoa so saa. Yɛntumi mmɔ bosea berɛ biara mma Databank nkɔ so ara nyɛ yie berɛ biara. Temammufoɔ wɔ asɛdeɛ wɔ mmara no fa 41 mu sɛ wɔtumi ka kyerɛ ɔmampanin no sɛ ɔmfiri ne dibea so ɛnna ɛnyɛ wei ne berɛ a ɛdi kan a ɔmampanin no rebɛsi afiri n’akonnwa so”
Ↄde kaa ho sɛ ɔyɛkyerɛ yi bɛyɛ “Ku Me Prɛko” yɛkyerɛ a wɔyɛ tiaa Rawlings aban a na Owura Akufo-Addo di wɔn anim no sɛso pɛpɛɛpɛ. Saa asɛm yi yɛ abakɔsɛm a ɛsii wɔ afe 1995 mu.
Nanso wei nyinaa mu no, akannifoɔ a wɔhyehyɛɛ dwumadie yi ne atuatedɔm no akasa sɛ mma wɔnyɛ biribiara a ɛbɛsɛe wɔn yɛkyerɛ no ama mfasoɔ a ɛbɛfiri mu aba no abɔ wɔn nyinaa. Wɔkaa sɛ wɔnsosɔ nneyɛɛ biara a ɛnyɛ so, na wɔbɔɔ kɔkɔ sɛ sɛ wɔhunu obiara anaa ekuo biara a ɔde ne ho bɛhyɛ nneyɛɛ bi a ɛte saa mu a, wɔbɛkyere no de no ahyɛ wɔn a wɔhwɛ ma mmara di dwuma no nsa.
ℇbɔɔ nnɔnson no, atuatedɔm no nyinaa hyiaa wɔ Kwame Nkrumah Circle, ɛnna wɔte sii so faa 28th Febuary Kwan no so kɔɔ Farisco nkwanta ɛnna wɔfaa Liberia kwan no so de kɔɔ Indipendence Square.
